Vliegtuigwrak in Bultfontein gevindDie vliegtuigwrak is in die veld gevind (Foto: Verskaf) Die wrak van ŉ ligte vliegtuig is Vrydag vroegoggend in die Bultfontein-gebied in die Vrystaat gevind nadat dit Donderdagaand vermis geraak het. Die vliegtuig het Donderdag gewasse gespuit. Die vlieënier het in die ongeluk omgekom. Kol. Thandi Mbambo, woordvoerder van die polisie, sê die polisie is gister omstreeks 21:00 in kennis gestel van dié ligte vliegtuig wat vermis geraak het. Die vliegtuig het in daardie stadium gewasse in die omgewing van Bultfontein en Hoopstad gespuit. “ŉ Soektog na die vliegtuig is van stapel gestuur. Plaaslike boere het hul hommeltuie ingespan om te help soek na die vliegtuig,” vertel Mbambo. ŉ Polisiehelikopter is Vrydag omstreeks 05:00 in die lug opgestuur om na die vliegtuig te soek. “Binne tien minute nadat die helikopter in die betrokke gebied geaktiveer is, is die vliegtuigwrak in ŉ mielieland opgemerk.” Die vlieënier, wat alleen in die vliegtuig was, is op die toneel dood verklaar. Die polisie se ondersoek gaan voort om die presiese omstandighede rakende die voorval te bepaal. Medelye vir die vlieënier se familie en vriende het op verskeie gemeenskapsgroepe op sosiale media ingestroom.